1. ÚVOD

Oficiálna štatistika vedy, techniky a inovácií v Európskej únii vychádza z rozhodnutia Európskeho parlamentu a Rady č. 1608/2003/ES z 22. júla 2003 o vypracovaní a vývoji štatistík Spoločenstva o vede a technike.

V článku 5 rozhodnutia č. 1608/2003/ES (ďalej len „rozhodnutie“) sa Komisii ukladá povinnosť, aby Európskemu parlamentu a Rade predložila každé tri roky hodnotiacu správu o vykonávaní rozhodnutia. Toto je piata správa o vykonávaní, ktorú Komisia predkladá Európskemu parlamentu a Rade na základe článku 5. V tejto správe sa hodnotí vykonávanie jednotlivých štatistických opatrení vymenovaných v článku 2 rozhodnutia. Cieľom týchto opatrení je vytvorenie štatistického informačného systému v oblasti vedy, techniky a inovácií na podporu a monitorovanie politík EÚ. Správa je zameraná najmä na vývoj od predchádzajúcej správy z roku 2018.

Komisia vykonáva rozhodnutie prostredníctvom regulačných opatrení, dobrovoľného zberu údajov v členských štátoch EÚ a vlastnej štatistiky, ktorú vypracúva Eurostat.

Komisia prijala v roku 2012 vykonávacie nariadenie Komisie (EÚ) č. 995/2012. Toto vykonávacie nariadenie stanovuje pravidlá na vykonávanie rozhodnutia a zameriava sa najmä na štatistiku o:

·výskume a vývoji (VaV),

·prostriedkoch štátneho rozpočtu na výskum a vývoj (GBARD),

·inováciách a

·iných relevantných aspektoch, najmä o ľudských zdrojoch vo vede a technike, patentoch, odvetviach špičkových technológií a znalostných službách.

Stanovením požadovaných štatistických jednotiek a jednotných štandardov na podávanie správ, vykonávacie nariadenie zároveň zlepšuje harmonizáciu štatistiky VaV a štatistiky inovácií v EÚ a posilňuje prepojenie týchto štatistík s európskou podnikovou štatistikou. Štatistické údaje sa stali všeobecne citovanými referenčnými údajmi pri monitorovaní politík EÚ.

Rozhodnutie a vykonávacie nariadenie zlepšili štatistiku v oblasti VaV a inovácií, čo uľahčilo vykonávanie nasledujúcich opatrení EÚ:

·V júni 2010 prijala Európska Rada stratégiu Európa 2020: stratégiu na zabezpečenie inteligentného, udržateľného a inkluzívneho rastu. Jedným z piatich hlavných cieľov EÚ v tejto stratégií je zlepšiť podmienky pre inováciu, VaV, a tým zvýšiť úroveň celkového objemu verejných a súkromných investícií v oblasti VaV na 3 % HDP do roku 2020.

·Vo svojom oznámení zo 6. októbra 2010 o hlavnej iniciatíve Inovácia v Únii Komisia navrhla vytvorenie dodatočných ukazovateľov na meranie intenzity VaV a ukazovateľov o rýchlorastúcich inovačných podnikoch. Navrhla aj vytvorenie ročného prehľadu výsledkov inovácií v Únii na monitorovanie celkového pokroku inovačnej výkonnosti. V rokoch 2017 a 2019 sa európsky prehľad výsledkov inovácie zlepšil vďaka poznatkom zo „zisťovania o inováciách v Spoločenstve“ EÚ (CIS). Európsky prehľad výsledkov inovácie za rok 2020 bol uverejnený 23. júna 2020. Údaje o VaV a inováciách sú základom pre podávanie správ Komisie o udržateľnom rozvoji a o Európskom výskumnom priestore. Údaje o výdavkoch na VaV sa používajú na účely národných účtov.

·Údaje o VaV a inováciách sú základom pre analýzu Komisie o výkonnosti EÚ v oblasti vedy, výskumu a inovácií, ktorá bola uverejnená v správe Komisie Science, Research and Innovation Performance of the EU (SRIP) (Výkonnosť EÚ v oblasti vedy, výskumu a inovácií).

V tejto správe sa hodnotí vykonávanie štatistického informačného systému v oblasti vedy, techniky a inovácií (VTI). Kapitola 2 sa zameriava na najdôležitejší vývoj vo vykonávaní opatrení. Kapitola 3 sa zameriava na kvalitu údajov a kapitola 4 na náklady a štatistické zaťaženie. Kapitola 5 sa týka budúceho rozvoja.

2. NAJDÔLEŽITEJŠÍ VÝVOJ OD NOVEMBRA 2018

Zoznam najdôležitejších aspektov vývoja vo vykonávaní opatrení od novembra 2018 podľa článku 2 uvedeného rozhodnutia:

·Európsky parlament a Rada prijali 27. novembra 2019 nariadenie (EÚ) 2019/2152 o európskej podnikovej štatistike, ktoré sa okrem iného vzťahovalo na európsku štatistiku VaV a inovácií. Týmto nariadením sa zruší rozhodnutie s účinnosťou od roku 2021. Významným vplyvom nariadenia (EÚ) 2019/2152 je lepšia integrácia rôznych odvetví podnikovej štatistiky a rôznych systémov tvorby štatistiky. Zlepší sa tým kvalita údajov a povedie to k efektívnejšej tvorbe údajov. Preskúmali sa informačné a komunikačné systémy a prieskum podnikov v oblasti VaV s cieľom zabezpečiť, aby ich definície boli v úplnom súlade so všeobecnými definíciami uvedenými v nariadení (EÚ) 2019/2152 a ktoré sa používajú v celej európskej podnikovej štatistike (napr. v štatistickom obchodnom registri a v štrukturálnom podnikovom zisťovaní). Tým sa zvýši ucelenosť výsledkov a zníži zaťaženie respondentov vďaka opätovnému využívaniu informácií, ktoré sú už k dispozícií z iných zdrojov. Okrem toho zosúladenie s inými relevantnými zbermi údajov a štandardmi národných účtov uľahčuje využívanie údajov o VaV a inováciách v prierezových správach.

·Európske štatistiky VaV a GBARD sú v súlade s usmerneniami v manuáli OECD Frascati Manual ─ Guidelines for Collecting and Reporting on Research and Experimental Development (Manuál Frascati – Usmernenia na získavanie a podávanie správ o výskume a experimentálnom vývoji). To umožňuje medzinárodné porovnanie presahujúce rámec EÚ. V roku 2015 vydala OECD novú verziu manuálu Frascati (FM2015). Eurostat následne v úzkej spolupráci s členskými štátmi EÚ upravil svoje zbery údajov v súvislosti so štatistikou VaV a GBARD s cieľom zabezpečiť nepretržitý súlad s usmerneniami v manuáli Frascati (ďalej len „FM2015“). Eurostat vyvinul metodické usmernenia pre otázky, kde FM2015 ponecháva možnosť výberu medzi rôznymi možnosťami alebo priestor na výklad. Tieto metodické usmernenia budú naďalej zjednodušovať porovnateľnosť štatistík VaV a GBARD v členských štátoch EÚ.